外孫文九伏中入村曬麥
作者：蘇轍
朝代：宋

paragraphs: 春田不雨憂無麥，入囷得半猶足食。
伏中一曬不可緩，旱田蒼耳猶難得。
人言春旱夏當潦，入伏未保天日好。
老農經事言不虛，防風防雨如防盜。
外孫讀書舊有功，五言七字傳祖風。
旋投詩筆到田舍，知我老來饞且慵。
秋田正急車難起，汗滴肩頳愧鄰里。
磨聲細轉雪花飛，舉家百口磨牙齒。
食前方丈我所無，烝餠十字或有諸。
孫歸何用慰勤苦，烹鷄亦有烝胡盧。